KOMMISSIONENS BESLUTNING af 24. april 1998 om afvisning af den af Renak International GmbH (Tyskland) indgivne anmodning om fritagelse i henhold til Kommissionens forordning (EF) nr. 88/97 fra den antidumpingtold, der er udvidet til at omfatte visse dele til cykler med oprindelse i Folkerepublikken Kina (98/299/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2),

under henvisning til Rådets forordning (EF) nr. 71/97 af 10. januar 1997 om udvidelse af den endelige antidumpingtold på importen af cykler med oprindelse i Folkerepublikken Kina, som indførtes ved forordning (EØF) nr. 2474/93, til også at omfatte visse dele til cykler fra Folkerepublikken Kina og om opkrævning af denne told på import registreret i henhold til forordning (EF) nr. 703/96 (3),

under henvisning til Kommissionens forordning (EF) nr. 88/97 af 20. januar 1997 om bevilling til fritagelse af importen af visse dele til cykler med oprindelse i Folkerepublikken Kina fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93 (4), særlig artikel 7, stk. 3,

efter høring af det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 71/97 udvidedes den endelige told på importen af cykler med oprindelse i Folkerepublikken Kina, der indførtes ved forordning (EF) nr. 2474/93, til også at omfatte importen af visse dele til cykler fra dette land (i det følgende benævnt »den udvidede antidumpingtold«).

(2) Den 4. april 1997 anmodede Renak International GmbH om at blive fritaget fra den udvidede antidumpingtold i henhold til artikel 3 i forordning (EF) nr. 88/97, og virksomhedens betaling af tolden suspenderedes fra denne dato.

(3) For at afgøre, hvorvidt Renak Internationals samleprocesser faldt ind under artikel 13, stk. 2, i forordning (EF) nr. 384/96, i det følgende benævnt »grundforordningen«, og derved omgik de gældende foranstaltninger, anmodede Kommissionen om og modtog de nødvendige oplysninger fra dette selskab og efterprøvede dem ved et kontrolbesøg hos virksomheden.

(4) Undersøgelsesperioden var 1. august 1996 til 31. januar 1997.

B. RESULTATERNE AF UNDERSØGELSEN

1. Bestemmelserne i artikel 13, stk. 2, i grundforordningen

a) Påbegyndelse eller væsentlig udvidelse af processen

(5) Renak International blev opkøbt af en kinesisk cykelproducent i 1993 og begyndte at samle cykler i juni 1995 efter den oprindelige undersøgelse af importen af cykler med oprindelse i Folkerepublikken Kina.

b) 60 % af den samlede værdi af de dele, der indgår i færdigvaren

(6) Det blev fastslået, at andelen af kinesiske dele, der benyttedes i selskabets samleprocesser, i gennemsnit udgjorde 69 % af den samlede værdi af de dele, der benyttedes ved samling af cykler.

c) 25 %-reglen for værditilvæksten til de indførte varer

(7) Det blev også fastslået, at værditilvæksten i Fællesskabet beregnet for hver enkelt model til de indførte dele i gennemsnit udgjorde 23 % af fremstillingsomkostningerne for en komplet cykel, og den lå således under den tærskel på 25 %, der er fastsat i artikel 13, stk. 2, litra b), i grundforordningen.

d) Undergravning af toldens virkninger og bevis for dumping

i) Undergravning

(8) Kommissionen anvendte den metode, der er beskrevet i betragtning 19 og 20 i forordning (EF) nr. 71/97. Der foretoges en sammenligning mellem salgspriserne på alle cykler samlet af Renak International og solgt i Fællesskabet i undersøgelsesperioden og eksportpriserne på kinesiske cykler, der ikke solgtes til dumpingpriser i den oprindelige undersøgelse.

(9) Sammenligningen blev foretaget mellem identiske eller til hinanden svarende grupper af cykler, og priserne for de samlede cykler justeredes for at sikre, at sammenligningen fandt sted i samme handelsled. For alle de grupper, der indgik i sammenligningen, beregnedes underbudsmargenerne for de grupper, for hvilke der var konstateret underbud, i procent af den samlede importværdi til ikke-dumpingpriser (cif Fællesskabets grænse) for kinesiske cykler, som fastsat i den oprindelige undersøgelse.

(10) Det fremgik generelt af sammenligningen, at salgspriserne for samlede cykler i gennemsnit var 15 % lavere end ikke-dumpingeksportpriserne for kinesiske cykler i den oprindelige undersøgelsesperiode.

ii) Bevis for dumping

(11) Salgspriserne for de cykler, der samledes af Renak International i Fællesskabet, sammenlignedes med de tidligere fastsatte normale værdier for sammenlignelige cykler under anvendelse af de samme kriterier og det samme referenceland, Taiwan, som i den oprindelige undersøgelse på en så rimelig måde som muligt. De fundne sammenlignelige modeller udgjorde 86 % af de enheder, der fremstilledes af Renak International i undersøgelsesperioden. De fandtes repræsentative for Renak Internationals samlede produktion.

(12) I betragtning af, at de normale værdier var blevet fastsat fob Taiwan for de pågældende eksportører, måtte videresalgspriserne i Fællesskabet gøres sammenlignelige hermed. Den faktiske sammenligning blev derfor foretaget på grundlag af priser fob Kina/fob Taiwan.

(13) Den konstaterede dumpingmargen var på 19 %.

C. KONKLUSION

(14) Af de ovenfor anførte årsager konkluderedes det, at Renak International GmbHs samleprocesser var omfattet af artikel 13, stk. 2, i grundforordningen i undersøgelsesperioden. I overensstemmelse med artikel 7, stk. 3, i forordning (EF) nr. 88/97 ophæves suspensionen af betalingen af den udvidede antidumpingtold derfor for så vidt angår Renak International GmbH.

(15) Selskabet underrettedes om de vigtigste kendsgerninger og betragtninger, på grundlag af hvilke Kommissionen havde til hensigt at foreslå, at dets anmodning om fritagelse blev afvist, og fik lejlighed til at fremsætte bemærkninger hertil. Der blev taget hensyn til dets bemærkninger, og konklusionerne er om fornødent blevet ændret i overensstemmelse hermed -

VEDTAGET FØLGENDE BESLUTNING:

Artikel 1

Renak International GmbHs anmodning i henhold til artikel 3 i forordning (EF) nr. 88/97 om at blive fritaget for den udvidede antidumpingtold afvises.

Artikel 2

Denne beslutning er rettet til medlemsstaterne og til Renak International GmbH, Dammsteinstrasse 15, D-08468 Reichenbach.

Udfærdiget i Bruxelles, den 24. april 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 16 af 18. 1. 1997, s. 55.

(4) EFT L 17 af 21. 1. 1997, s. 17.